कांग्रेस के नेतृत्व में हो रहे प्रदर्शन में शामिल होने पर संजय सिंह ने संवाददाताओं से कहा, ‘‘जनहित के मुद्दे पर हम यहां आए हैं। पूरा देश पेट्रोल और डीजल के बढ़े दामों से परेशान है। मुद्दों पर एकजुट होना पड़ेगा। इसको किसी दूसरे परिप्रेक्ष्य में नहीं देखना चाहिए।’’ पहले ऐसी खबरें आईं थीं कि आप कांग्रेस द्वारा बुलाए गए बंद में शामिल नहीं होगी। विरोध प्रदर्शन में शामिल संजय सिंह ने आरोप लगाया कि प्रधानमंत्री नरेंद्र मोदी महंगाई, भीड़ द्वारा हत्या और महिलाओं पर अत्याचार पर खामोश हैं। कांग्रेस ने पेट्रोल और डीजल की कीमतों में लगातार हो रही बढ़ोतरी के खिलाफ‘भारत बंद’बुलाया है।